Ákoan ná é Fét Paskua bejudio e ntɔɔ́ bebeñ,
éde Yesus a ngá bét á Yerusalen,
ané a ngá koan á templo été ya é bot bá kuan beñát,
ya mitómá,
ya abeŋŋ,
ya fe betsén moann bé tɔɔ́ ósí.
Éde niané a ngá bɔ nkás ya mikɔɔ́,
á ŋga kúlu bésesé á templo été,
átára mitómá ya beñát;
á ŋga wea fe é moann betsén moann ósí,
ya ásɔ́gle betéble.
Ané a ngá dzó é bot bé ngá kuan abeŋŋ ná,
“Veagán é byém bí ó vá;
é ndá Tará míní táa dɔ bɔ ndá okira.”
Éde béyága beñ bé ngá síman ná é ne ntsilann ná,
“Abéánn ébe é ndá dzwe dá ye ma yóŋ á nlém été.”
Ané betébosú béye bejudio bé ngá kɔ́bɔ ya ñí,
béé síli ñí ná,
“Nzá ndem wa lére bía ná wa bɔ é mam má?”
Éde Yesus a ngá yalan bɔ́ ná,
“Tsamŋánán é templo ñí,
ma ma ye dɔ bera téle nia melú mé léa.”
Akála te édɔ bejudio bé ngá dzó ná,
“É templo ñí baá lóŋ dɔ táŋ mibú mewóm mé nii ya mibú mí saman,
ye ná wa wa ye dɔ téle táŋ melú mé léa?”
Ve,
ñí a ngá kɔ́bɔ ébe é templo ye é ñúu deñ.
Édɔ ná,
éyɔŋ a ngá wómo míwúán été,
éde béyága beñ bé ngá síman ná aá dzó dzam te;
ané bé ngá bwíni Mitsili,
ya fe éfíá Yesus a ngá kɔ́bɔ.
Ve,
é tám a mbé á Yerusalen ó Fét Paskua,
abwiññ bot é ngá bwíni éyola deñ béé yén méndem meñ,
émá a ngá bɔ.
Éde Yesus émyen,
ñí ĕé ngá tɔbɔ ki ya bɔ́ mebúnn,
amú ná a ngá yem bésesé,
ĕé ngá yi ki ná mot enziŋ á vé mot ngañiá,
amú ná a ngá yem édí é ne mot été.